Document ID: 31996R2469

A Tanács 2469/96/EK rendelete
(1996. december 16.)
a kulturális javak kiviteléről szóló 3911/92/EGK rendelet mellékletének módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a Közösségben létező különböző művészeti hagyományok alapján a vízfestékkel, guasfestékkel és pasztellel készített képeket hol festménynek, hol rajznak tekintik; mivel a bármilyen alapra, bármilyen anyag használatával teljes egészében kézzel készített rajzok a 3911/92/EGK rendelet [4] mellékletének 4. kategóriájába, a bármilyen alapra, bármilyen anyag használatával teljes egészében kézzel készített képek vagy festmények pedig 3. kategóriájába tartoznak; mivel erre a két kategóriára eltérő pénzügyi küszöbértékek alkalmazandók, ami a belső piacon komoly eltérésekhez vezethet a vízfestékkel, guasfestékkel és pasztellel készített képek kezelésében attól függően, hogy melyik tagállamban találhatók; mivel a rendelet alkalmazásának céljából meg kell határozni, hogy azok melyik kategóriába tartoznak, annak érdekében, hogy a Közösségben mindenütt azonos pénzügyi küszöbértékeket alkalmazzanak;
mivel a tapasztalatok azt mutatják, hogy a vízfestékkel, guasfestékkel és pasztellel készített képek árai a rajzok árainál magasabbak, az olaj- vagy temperafestmények árainál viszont sokkal alacsonyabbak; mivel ennek megfelelően célszerű a vízfestékkel, guasfestékkel és pasztellel készített képeket 3000 ECU-s küszöbértékkel olyan új, külön kategóriába helyezni, amely anélkül biztosítja, hogy a jelentősebb művek esetén a kiviteli engedély kötelező legyen, hogy fölösleges ügyintézési teher nehezedne az engedélyező hatóságokra,
ELFOGADTA EZT A RENDELETET:
1. cikk
A 3911/92/EGK rendelet melléklete a következőképpen módosul:
1. az A. tételben:
a) a 3. pont helyébe a következő szöveg lép:
"3. A 3A. vagy 4. kategóriába nem tartozó, bármilyen alapra, bármilyen anyag használatával teljes egészében kézzel készített képek és festmények (1)";
b) a tétel a következő ponttal egészül ki:
"3A. Vízfestékkel, guasfestékkel és pasztellel bármilyen anyagra teljes egészében kézzel készített képek(1)";
c) a 4. pont helyébe a következő szöveg lép:
"4. Az 1. vagy 2. kategóriába nem tartozó, bármilyen anyagú, teljes egészében kézzel készített mozaikok, és bármilyen alapra, bármilyen anyag használatával teljes egészében kézzel készített rajzok (1)";
2. a B. tétel a következő kategóriával egészül ki:
"30000
- 3A. (Vízfestékkel, guasfestékkel és pasztellel készített képek)".
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet a kihirdetését követő hatodik hónaptól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. december 16-án.

Labels: 10
0
3